runetrust/blame-folketinget-dk huggingface dataset:
Kristian Jensen (V), 1999-12-02:
Fra Venstres side er vi overbeviste om, at de danske regler faktisk er uforenelige med vores internationale forpligtelser. Det ses også i, at Europarådets uafhængige ekspertkomité har givet en kritik i deres seneste rapport af den danske situation, hvor de siger, at den nuværende retstilstand med eksklusivaftaler er i strid med socialpagtens artikel 5. Derfor er vi da heller ikke tilfredse med blot at sidde tilbage og afvente Menneskerettighedsdomstolens afgørelser. Vi finder, at det vil tjene Danmark til ære at få afsluttet den problemstilling, inden vi skal tvinges dertil fra udlandet.
Karsten Hønge (SF), 2016-02-09:
Når man ser ned over høringssvarene, kan vi jo se, at LO, FTF, Børnerådet, Børns Vilkår, Red Barnet, Frivilligrådet, Foreningen af kommunale social-, sundheds- og arbejdsmarkedschefer i Danmark, Danske Handicaporganisationer, SAND - De Hjemløses Landsorganisation, Rådet for Psykisk Sårbare på Arbejdsmarkedet, Institut for Menneskerettigheder, Dansk Socialrådgiverforening og mange flere alle sammen er meget kritiske over for det her lovforslag.
Keld Albrechtsen (EL), 2001-04-17:
Jeg har et spørgsmål med hensyn til TRIPS-aftalen, som jeg hører ministeren i virkeligheden bekræfte - men det er muligt, at vi skal dybere ned i det i udvalget: Betyder den her aftale faktisk, at man f.eks. på medicinområdet indskærper forpligtelsen til at tolke TRIPS-aftalen på en bestemt måde, altså på den måde, EU tolker den.?Problemet er jo, at de afrikanske lande og EU faktisk er dybt uenige om, hvordan TRIPS-aftalen virker, for EU synes, den er vældig god, og de afrikanske lande synes, den er meget dårlig. Så vi må altså have opklaret, hvad det rent faktisk har for konsekvenser rent juridisk for f.eks. de afrikanske lande med hensyn til medicin, hvis man undertegner den her aftale.
Lene Espersen (KF), 2006-11-30:
Det, der har været pointen, er, at der er en gruppe af handicappede, som jeg mener helt rimeligt må kunne sige til kommunen: Vi har behov for at have vores biler stående lige ude foran vores huse eller meget tæt på vores boliger, fordi vi er så bevægelseshandicappede, at vi altså ikke kan parkere på handicapparkeringspladsen 200 m væk og gå hjem.
Ole Birk Olesen (LA), 2020-12-22:
Vi opfatter skattestoppet cirka på samme måde, som Venstre gør det – det var dem, der opfandt det i sin tid, og det har vi vel egentlig bare adopteret – altså at man ikke må hæve skatter, som er nominelle, i kroner og øre, og man må ikke hæve skatter, som er i procentsatser, i procenter.
Lasse Haugaard Pedersen (S), 2025-11-06:
Jeg synes, det har været tydeligt i den sidste årrække, at der især i de større byer i Danmark er rigtig mange, der har interesseret sig for konflikten i Mellemøsten, Gazakonflikten, og som jo ikke kun har været udlændinge eller folk, der ikke har dansk statsborgerskab.
Peter Skaarup (DF), 2010-05-04:
Men hvis vi ser på de straffe, der gives, ser det ikke ud til at have haft den store virkning, og derfor vil jeg bede justitsministeren overveje, om det ikke er en god idé, at vi i stigende omfang prøver på at sammenligne os med Sverige og i øvrigt vores nabolande på det her område.
Nadeem Farooq (RV), 2011-11-29:
Men når der er situationer som den her, hvor vi ikke har et råderum til at kunne levere resultater på andre områder – altså, vi er jo et socialliberalt parti og derfor lige så optaget af også at gennemføre nogle fornuftige ting på det sociale område, f.eks. at afskaffe fattigdomsydelserne og andre fornuftige ting – så er det klart, at vi også bliver nødt til at finde en balance mellem økonomi og sociale hensyn, og det har vi gjort her.
Ole M. Nielsen (KRF), 2002-02-26:
Hvis vi kunne begrænse det til, at det kun var folk, der mindst havde været ansat i et par måneder og mindst arbejdede halvtids eller noget i den retning, som kunne være med, synes jeg, det var til at leve med, selv om jeg godt kan forstå, at der kunne være nogle sociale betænkeligheder, fordi nogle af de deltidsansatte måske er socialt udsatte. Men jeg tror faktisk, vi kunne mødes, hvis vi kunne lave en sådan deal.
Per Ørum Jørgensen (KF), 2007-02-20:
I al min ydmyghed vil jeg ikke gøre mig klogere end de jurister, som meget, meget klart siger, at det her altså ikke er en sag, vi kan vinde i EU, og at vi vil bringe os selv i en situation, hvor vi reelt står svagere, end vi gør på nuværende tidspunkt, hvor vi trods alt har chancen for at kæmpe det her igennem i EU.
Anders Fogh Rasmussen (V), 2008-06-11:
Der har det jo hele tiden været vores opfattelse, at hvis man skal have madordninger i daginstitutionerne, skal forældrene selvfølgelig selv betale for det, for vi synes, at de offentlige udgifter skal gå til at hjælpe mennesker, der har et socialt behov, og ikke til velhaverfamilier, der bare skal have penge til madpakken.
Sofie Lippert (SF), 2025-11-19:
Jeg kunne godt tænke mig at høre ministeren, om det er regeringens vurdering, at den her grænse på 80 pct. er den rigtige for at sikre, at det ikke er attraktivt for kommercielle aktører at forsøge at snige sig ind på den her ordning frem for at bruge den ordning, de burde bruge.
Morten Messerschmidt (DF), 2024-10-03:
Hr. Christian Rabjerg Madsen var jo lidt inde på seniorpensionen, og jeg har her de seneste dage og uger set nogle udsendelser på TV 2 om folk, som vitterlig er hårdt nedslidte, og som får deres læges erklæring på ikke at kunne arbejde osv., men alligevel får afslag.
Elisabeth Geday (RV), 2006-11-28:
Jeg synes, det er godt, at løn og vilkår skal følge med, første gang der virksomhedsoverdrages, men når den offentlige opgave overdrages fra en privat virksomhed til en anden, svarer det vel til, at en bygherre skifter en underleverandør ud med en anden underleverandør, og så skal der vel ikke være forskel på, om man er ansat på en offentlig kontrakt eller ej.
Camilla Fabricius (S), 2021-05-04:
Den del, hvor ordføreren starter med at sige, at det ikke handler om, hvor området ligger henne; det handler om den kvalitet, der ydes for borgerne, synes jeg faktisk er ret præcist, og det lægger sig fuldstændig op ad, hvad vi har sagt, og det lægger sig op ad, hvad socialministeren har sagt.
Hans Andersen (V), 2018-12-07:
Alle de samtaler og al den mailkorrespondance, jeg har, gør jo altid indtryk, men det ændrer ikke på mit synspunkt om, at det her er et spørgsmål om rimelighed, og at vi synes, at man skal have bidraget ved at være her i 7 ud af 8 år for at få ret til fulde ydelser i Danmark.
Carsten Hansen (S), 2003-05-14:
Men jeg synes, det er tankevækkende, at KL og også Københavns Kommune bakker forslaget her op og siger: Det kan godt være, vi kan sikre det, og vi er selvfølgelig også åbne over for at diskutere, hvordan man sikrer et mere uvildigt tilsyn, så det ikke bliver i kommunerne.
Tove Videbæk (KD), 2003-12-04:
Da Kristendemokraternes ordfører på området ikke kan være til stede, skal jeg på vegne af Kristendemokraterne fremføre følgende: Beslutningsforslaget skal ses på baggrund af, at regeringen ophævede de pålæg, som den tidligere miljø- og energiminister havde givet de store elproducenter om at bygge tre havvindmølleparker.
Claus Hjort Frederiksen (V), 2016-02-24:
Hverken Finansministeriet eller de faglige organisationer har tidligere stillet krav om at få det her reguleret i de kollektive overenskomster, så det er jo sådan set et område, hvor Moderniseringsstyrelsens udgangspunkt har været, at man ensidigt kunne fastlægge retningslinjerne på det her ikkeoverenskomstdækkede område.
Dorte Bennedsen (S), 1999-04-29:
Men som indenrigsministeren også understregede, så er vi på regeringens initiativ i fuld gang med at klargøre problemets omfang og iværksætte aktioner til bekæmpelse af kriminalitet vedrørende handel med udenlandske kvinders prostitution. Det er en kendsgerning, at der i løbet af de sidste år er taget flere initiativer på hele dette problemfelt, altså på hele prostitutionsområdet, end i de forudgående 50 år.
Yildiz Akdogan (S), 2009-02-19:
Jeg synes egentlig, at jeg gerne vil kreditere ministeren, fordi han indledte sin tale med at sige, at han var sympatisk indstillet over for forslagets hensigt med at hjælpe nogle kvinder, der er udsatte, og at man selvfølgelig skal forholde sig til, at der skal gøres noget ved det.
Morten Messerschmidt (DF), 2023-05-11:
Må jeg minde hr. Preben Bang Henriksen om, at den her regering, efter at den var dannet, nedsatte en strukturkommission; en kommission for det gode børne- og ungdomsliv; en FE-undersøgelseskommission; et udvalg til undersøgelse af fremtidens velfærdsinstitutioner; et ekspertudvalg om uddannelse gennem hele arbejdslivet; et ekspertudvalg om en ny struktur for busbetjening i Danmark; et sagkyndigt udvalg om en ny offentlighedslov; en arbejdsgruppe om levevilkår for personer, der sælger sex; et partnerskab om dansk landbrug; et partnerskab ved navn Sammen om klimaet; en ekspertgruppe om Justitsministeriets ressort og arbejde; et råd om kunst og kulturs bidrag til at løse tidens store kriser.
Kirsten Normann Andersen (SF), 2018-10-09:
Det er dog vigtigt at slå fast, at genordineringen hos apotekerne skal ske i det omfang, at patientsikkerheden vurderes tilstrækkeligt tilgodeset, og hvis der er brug for yderligere præcisering, jævnfør høringssvarene, tænker jeg selvfølgelig også, at vi skal give os tid til det i udvalgsbehandlingen.
Kristian Thulesen Dahl (DF), 2021-12-21:
Jeg skal bede hr. Jeppe Bruus om at bekræfte, at Socialdemokratiet i den betænkning, som Socialdemokratiet også lagde stemmer til, og som førte til rigsretssagen, skrev følgende: »Flertallet bemærker endvidere, at hensigten om at beskytte mindreårige piger fra overgreb i form af indkvartering med ældre mænd er prisværdig og at adskillelsen af de berørte par politisk set var rigtig.«
Sophie Løhde (V), 2010-05-07:
En gang imellem er det måske meget sundt, ikke mindst hvis man er oppositionspolitiker, at man husker at stoppe op og spørge sig selv, hvad årsagen var til, at vi i en økonomisk krise har kunnet føre en lempelig krisepolitik – faktisk den mest lempelige i OECD-landene.
René Gade (ALT), 2019-04-09:
Der var ikke nødvendigvis så stor mulighed for at tage et ansvar på området, for det var en lidt mere lukket sag, lige da vi kom ind, men det er der ingen grund til at hænge sig i, for jeg synes faktisk, at samarbejdet på skatteområdet og med skatteministeren har været helt forbilledligt i rigtig store dele af den tid, vi har været her.
Kim Behnke (FRI), 2000-05-16:
Og når vi ikke har angivet, hvor lang tid man skal beholde klippene, og om man skal have den mulighed, som hr. Helge Adam Møller nævnte fra Tyskland, at man kan få klistret klip på sit kort igen, hvis man har deltaget i uddannelse osv., så er det, fordi vi er meget optaget af, at den ordning, der bliver indført, vil være forenelig med gældende dansk retspraksis.
Lars Løkke Rasmussen (V), 2017-05-23:
Tak for det, og også tak for denne debat, som jo på visse strækninger var lidt repetitiv i forhold til den, vi lige har haft, men som sådan set ikke rokker ved, at jeg er glad for, at vi har haft den, og for, at der også er bred enighed i Folketinget om et forslag til vedtagelse – med det afsæt, at vi naturligvis respekterer, at Grønland har indledt et forfatningsarbejde.
Line Barfod (EL), 2004-10-29:
Jeg kan godt forstå, at ministeren ikke har lyst til at svare på mit spørgsmål, men nu stiller jeg det igen: Mener ministeren, at det hænger sammen med et værdigt liv og med, at den ældre og den ansatte selv skal kunne tilrettelægge arbejdet, at man skal have stregkoder, og at man skal have kontrol – ministeren kaldte det, at vi skal sikre en ordentlig og gennemsigtig sagsbehandling – at alting skal gøres op i minutter, fordi der skal være mulighed for private firmaer at gå ind og løse opgaven og man skal kunne kontrollere, om de private firmaer har ydet det tilstrækkelige antal minutter?
Lea Wermelin (S), 2020-05-05:
Men det, jeg jo så også sagde, var, at vi selvfølgelig skal være enige om finansieringen, og så er der jo også – og det tror jeg alle ved – i den her periode en coronakrise, som gør, at jeg ikke på nuværende tidspunkt kan sætte en tidsplan for, hvornår vi kan gøre det.
Jørgen Arbo-Bæhr (EL), 2006-03-02:
I den forbindelse håber jeg også, at ministeren vil erkende, at vi har ligestillingsproblemer på det danske arbejdsmarked, og at en del af de her ligestillingsproblemer også handler om, at kvinder er uforholdsmæssig meget længere tid væk fra arbejdsmarkedet i forbindelse med barsel, end mænd er.
Simon Emil Ammitzbøll (LA), 2011-05-26:
Det har Socialdemokratiet lagt stor vægt på i dag, til trods for at Socialdemokratiet ikke alene går ind for både 24-års-reglen og tilknytningskravet, og til trods for at Socialdemokratiet har vredet armen om på folkesocialisterne og sørget for, at SF også går til valg på en fortsat bevarelse af såvel 24-års-reglen som tilknytningskravet i den kommende valgperiode.
Kirsten Normann Andersen (SF), 2025-12-11:
Langt den overvejende del af de ansatte på velfærdsområderne gør allerede et virkelig godt stykke arbejde og en god og vigtig indsats, men fra tid til anden – sådan som det sker på alle andre fagområder også – er der også brodne kar og eksempler på medarbejdere, som ikke lever op til det faglige ansvar.
Jørn Jespersen (SF), 2003-11-19:
Dels fordi han ikke længere er i spidsen for forhandlingerne, dels fordi jeg i dag har fået at vide, at regeringen er et samlet hold, der alle sammen varetager opgaverne lige godt. Så lad mig spørge: Hvad er det, Danmark lægger vægt på at forbedre i det kemikalieudspil, der ligger nu?
Benny Engelbrecht (S), 2015-04-08:
Det fremgår også af konvergensprogrammet, at den planlagte finanspolitik er holdbar, og at der er strukturel balance i 2020, altså at man med andre ord løbende tilrettelægger finanspolitikken sådan, at man finder løsninger, og man dermed kan overholde alle de aftaler, som man har indgået som regering.
Ole Stavad (S), 2001-04-19:
Det betyder, at de, der foretager udbudene, kan koncentrere kræfterne om de mere individuelle ting, derunder også sådan noget som at sikre, at der i forhold til den konkrete arbejdsopgave, der skal udføres, tages de nødvendige hensyn til medarbejderne og til arbejdsmiljøet.
Ole Stavad (S), 2002-12-04:
Den vil alene beskytte borgerne imod, at de stemmer uden at vide, hvad konsekvensen er, for når man stemmer til kommunevalget, ved man ikke, hvem der bliver borgmester. Sidst vi havde valg, stemte vi på samme dag til kommunalbestyrelse, amtsråd og Folketing, og vi har oplevet, at der er nogle, der er blevet valgt til alle tre ting på samme dag.
Keld Albrechtsen (EL), 2003-04-10:
Jeg vil gerne supplere det spørgsmål, som fru Lissa Mathiasen stillede, som jo rammer helt afgørende ind i det problem, som nu tilsyneladende desværre opstår, nemlig at man vil til at skabe to forskellige sæt af rettigheder for beboerne i det almene byggeri.
Anne Grete Holmsgaard (SF), 2004-06-04:
Det har taget meget lang tid at løse denne her sag, og der er jo ingen tvivl om, at når vi har fået et flertal for det, så skyldes det den såkaldte kapitalsag, som allerede meget tidligt i regeringens liv, nemlig i januar 2002, var ved at køre fuldstændig af sporet, fordi ministeren accepterede en måde at definere kapitalbegreberne på, som betød, at kapitalen blev boostet ganske aldeles kraftigt og helt uacceptabelt.
Pia Adelsteen (DF), 2014-05-14:
Og jeg ved ikke, om det er, fordi Enhedslisten har fået kolde fødder, eller hvad det er – det er jo nogle gange lidt brede mandater, vi giver i Europaudvalget, det medgiver jeg meget gerne – men jeg kan da godt undre mig over, at man lige præcis piller det her frem som et argument for, at man helt skal droppe det.
Kaare Dybvad Bek (S), 2024-05-02:
Hr. Mikkel Bjørn eller hr. Rasmus Jarlov ved jo ikke, om de er forsvundet under den nuværende administration af Indfødsretskontoret, om de er forsvundet i en politikreds i 2015, eller om de er forsvundet under VLAK-regeringen, som hr. Rasmus Jarlov selv indgik i, og som hr. Mikkel Bjørns parti støttede op om.
Lotte Rod (RV), 2013-05-02:
Imidlertid har det vist sig, at mange af eleverne er på kontanthjælp og er kommet i klemme, fordi de skal møde op i jobcentret og stå til rådighed for arbejdsmarkedet, selv om de jo er under uddannelse, samtidig med at de i modsætning til andre elever har skullet bruge arv og formue først.
Frank Aaen (EL), 2009-12-03:
Jeg synes jo i virkeligheden, at ved meget snart at træffe beslutning om, at det skal være bombefly, har man altså sagt, at en meget stor del af vores militære kapacitet, vores sikkerhedspolitiske kapacitet og vores internationale kapacitet til at hjælpe udviklingen ude i verden skal vi overvejende prioritere ud fra ønsket om at deltage i bombeoperationer.
Morten Helveg Petersen (RV), 1998-06-04:
Jeg skylder også at sige, at der er en selvstændig gevinst forbundet med oplægningen i forbindelse med, at man nu anvender lagerprincippet frem for det såkaldte matematiske kursopskrivningsprincip, en af de mange tekniske detaljer, som vi kan komme ind på under udvalgsbehandlingen, men det er en selvstændig gevinst ved denne omlægning.
Peter Skaarup (DF), 2001-05-30:
Vi ved i hvert fald, at der er organisationer, der gerne ville have givet deres holdning til kende omkring ændringsforslaget og følgerne af det, men de har ikke haft mulighed for det, fordi det er kommet her i sidste øjeblik, som så meget andet nogle gange gør her i Folketinget.
Villy Søvndal (SF), 1997-10-09:
Det er så meget mere interessant, fordi Venstrefolk rundt omkring til møder med Ældre Sagen og inden for børneområdet lover, at det skal blive bedre, og samtidig kan man dagen efter her i Folketinget høre krav om milliardbesparelser. Må vi ikke godt få at vide, hvor de skal ligge.
Jens Henrik Thulesen Dahl (DD), 2024-05-07:
Jamen vi synes, den systematiske måde at tage fat i det på er at sige, at hvis ikke vi umiddelbart kan se et flertal her, kunne det jo godt være – det har jeg i hvert fald gode erfaringer med – at man i udvalget kunne tale sig frem til en undersøgelse eller noget andet, som der faktisk kunne skabes et flertal for, så der rent faktisk kom til at ske noget.
Erling Bonnesen (V), 2011-04-28:
Men generelt kan vi sige, og det har jeg også markeret i min ordførertale og i de tidligere besvarelser, at vi skal sikre balancen mellem et konkurrencedygtigt landbrug, som kan producere på primærsiden, og som gennem fødevaresektoren kan være med til at levere nogle gode kvalitetsvarer, så vi kan sikre eksport og arbejdspladser, og så på den anden side også sikre, at vi har et fornuftigt miljø.
Line Barfod (EL), 2008-03-28:
Jeg vil høre, om Venstre i stedet for er indstillet på at indgå i en forhandling for at se på, hvordan vi rent faktisk kan bekæmpe jobklausuler, for det fremgår af en række af høringssvarene, herunder fra Advokatrådet, at der er store problemer med det her lovforslag, og at der er mange, der mener, at det ikke vil bekæmpe jobklausuler, men tværtimod måske være med til at lovliggøre den tilstand, som jeg kan forstå at Venstre ønsker at bekæmpe.
Lars Løkke Rasmussen (V), 2011-04-13:
Det er rigtige penge, som gør det muligt at udvikle sundhedsvæsenet i en situation, hvor der kommer flere ældre; som gør det muligt at opretholde målsætningen om 1 pct. til forskning, også i en situation, hvor Danmark bliver rigere; som gør det muligt at investere mere i uddannelse.
Pia Olsen Dyhr (SF), 2019-10-03:
Jeg har noteret mig, at det ikke er Socialdemokraternes udgangspunkt, at man skal indføre minimumsnormeringer i landets institutioner, men gøre det, lidt ligesom da vi indførte klasseloftet, som jo handler om, at vi gerne vil sætte en barre for, hvordan det skal se ud i klasseværelserne rundtomkring i Danmark.
Jann Sjursen (KD), 2004-02-06:
Det fremsatte lovændringsforslag til at opnå dansk indfødsret afspejler en rød tråd i regeringens udlændinge- og integrationspolitik, hvor man ønsker at sortere i, hvilke mennesker der opnår adgang til disse rettigheder og ikke mindst til at kalde sig danskere, efter hvor de kommer fra, og hvad deres nuværende nationalitet er.
Lars Løkke Rasmussen (V), 2010-06-02:
Jeg bliver nødt til helt konkret at tage ansvaret, og det gør vi så på en måde, hvor vi jo stadig væk har efteruddannelsesmulighederne til de kortuddannede intakte, hvor vi stadig væk i forhold til forskning og uddannelse i de kommende år bruger mere, end vi gør nu, og hvor vi altså også – ja, det har man jo ret i – laver en dagpengereform, som er gearet til fremtiden efter krisen, hvor vi på ny kommer til at mangle arbejdskraft.
Kirsten Jacobsen (FP), 1998-11-03:
Der skal et godt bryst til hos en socialdemokratisk ordfører på lejelovsområdet til at tage ordet skrækkampagne i sin mund så kort tid efter valgkampen, når man tænker på, at regeringen sidder, hvor den sidder, på grund af en skrækkampagne, som oven i købet var usand, om, at alle lejere i Danmark skulle stige 40 pct. i husleje, hvis den anden del af Folketinget kom til magten.
Morten Messerschmidt (DF), 2021-02-02:
Og var det ikke en fejl, at man overhovedet ikke afhørte den daværende ombudsmand, da man så lavede hele den her Instrukskommission, på trods af fru Inger Støjbergs forsvarer ønskede det, og på trods af at den daværende ombudsmand selv ønskede at blive afhørt?
Keld Albrechtsen (EL), 2001-03-21:
Mit næste spørgsmål er så: Når man så mener, at det er godt, at embedsmændene overtager disse ting - det er sådan set hele globaliseringen, man på den måde overdrager til Kommissionen - er det så også godt, at det sker, uden at den danske befolkning bliver spurgt?
Jens Joel (S), 2019-04-04:
For om temperaturen stiger – forhåbentlig kun – 1½ grad eller 2 grader, så ved vi jo godt, at der kommer til at være regninger på det, men vi ved også godt, at det ikke alene er den danske indsats, som afgør, om vi lander på 1½ eller 2 grader, og vi skal jo både forholde os til det ene og det andet, fordi vi ikke ved, hvor hurtigt vi kan få resten af verden med.
Sophie Løhde (V), 2012-03-29:
Lovforslaget her er et besparelsesforslag, og jeg skal indledningsvis bemærke, at høringsperioden på sølle 7 dage harmonerer meget dårligt med regeringens egne ord om god regeringsførelse og rimelige høringsfrister, og hvad der ellers står af flotte ord i regeringsgrundlaget.
Lene Espersen (KF), 2005-06-07:
Regeringen lægger bl.a. vægt på, at hvis en person ønsker at indfange f.eks. naboens kat, der er til gene, ja, så skal det naturligvis ske på en måde, der er i overensstemmelse med dyreværnslovens § 1, dvs. på en måde, hvor katten behandles forsvarligt, og hvor den beskyttes mest muligt mod smerte, lidelse, angst, varigt men og væsentlig ulempe.
Magnus Heunicke (S), 2012-06-06:
Nu siger jeg det en gang til: Det er min holdning, og det er Socialdemokraternes helt principielle, helt overordnede holdning, at når et udvalgsmedlem beder et ministerium og en minister om at lade ministeriet give teknisk bistand til at lave ændringsforslag, så skal den bistand som udgangspunkt leveres.
Pernille Rosenkrantz-Theil (EL), 2002-12-06:
Men jeg skal så spørge Socialdemokratiets ordfører, om hun kan bekræfte, at Socialdemokratiet og De Radikale har medvirket til at tage 1.000 kr. om måneden fra nogle af de fattigste familier i Danmark, hvor både far og mor er på bistandshjælp. Jeg skal også spørge Socialdemokratiets ordfører, om det er rigtigt, at de penge skal bruges til skattelettelser, men vel at mærke ikke til de selv samme bistandsklienter, og så skal jeg spørge Socialdemokratiets ordfører, hvordan det stemmer overens med den indignerede udtalelse, hr. Ole Stavad kom med tidligere.
Carsten Bach (LA), 2016-05-12:
Det nærværende beslutningsforslag fra Alternativet om, at øget gødskning kun kan tillades, mod at et andet stykke jord udtages af omdrift, vil i princippet neutralisere dele af initiativerne fra den meget omdiskuterede fødevare- og landbrugspakke, der blev indgået aftale om af de borgerlige partier, herunder også Liberal Alliance, i december sidste år.
Peter Skaarup (DF), 1998-04-14:
Det er selvfølgelig klart, at dér vil Dansk Folkeparti også medvirke aktivt til en undersøgelse af det. Men det er også klart, at det er vores opfattelse, at der er personer på de tidligere forslag, vi har behandlet i Folketinget, som ikke har opfyldt de kriterier, som det ville være naturligt at stille til personer, der gerne skulle få et job og gerne skulle fungere i det danske samfund.